Senatul a respins solicitarea DNA de ridicare a imunității lui Tăriceanu / Liderul ALDE nu poate fi urmărit penal

Senatul a respins luni cererea DNA de ridicare a imunității lui Călin Popescu Tăriceanu, acuzat de luare de mită în perioada când era premier. S-au înregistrat 38 de voturi ”pentru”, 71 de voturi ”împotrivă” și o abținere.

Procurorii nu pot începe urmărirea penală împotriva lui Călin Popescu Tăriceanu, iar dosarul nu va putea ajunge în instanță pentru a se vedea dacă liderul ALDE este sau nu vinovat de acuzația că a luat 800.000 de euro mită pe vremea când era prim-ministru.

Decizia de ridicare a imunității se ia cu votul majorității senatorilor prezenți la ședință.

Cele mai importante momente ale ședinței:

Ora 18:23 – Solicitarea DNA de ridicare a imunității lui Călin Popescu Tăriceanu a fost respinsă de senatori cu 38 de voturi ”pentru”, 71 de voturi ”împotrivă” și o abținere.

Ora 18:10 – Votul s-a încheiat

Ora 18:02 – Deputatul PSD, Florin Iordache, este în plenul Senatului și supraveghează votul secret

Ora 17:55 – a început votul. în sală sunt 96 de senatori prezenți

Ora 17:51 – s-au încheiat dezbaterile, urmează votul secret cu bile. decizia se ia cu majoritatea senatorilor prezenți

Ora 17:34 – Vorbește din nou Tăriceanu:

îi atrag atenția dlui senator de la USR că a făcut acuzații pe care nici procurorii nu au îndrăznit să le facă

cel mai pervers efect al unor astfel de dosare este că subminează democrația

de ce mai avem nevoie de democrație când putem fi conduși de o sută de procurori vânjoși de și securiștii care îl manevrează pe președinte?

trebuie să vorbim de coincidențele din acest dosar. Când se întâmplă permanent nu se mai numește coincidență, ci obișnuință și protocol

felul în care DNA și mașina de zgomote acționează nu mai e un secret: se alege o țintă, se aduc martori falși, se dă dosarul la presă și gata cu reputația politicianului sau omului de afaceri după modelul bolșevic: calomniază, calomniază, că tot va rămâne ceva

am fost achitat într-un dosar, dar niciun procuror nu mi-a cerut scuze

ei spun: du-te în fața instanței și dovedește-ți nevinovăția! Cât cinism! Nu eu trebuie să îmi dovedesc nevinovăția, ci procurorii trebuie să dovedească vinovăția

DNA a luat dosarul trimis de austrieci, a decapat de acolo doar ce i-a convenit, așa că cel pe care i-a indicat parchetul austriac drept vinovați, au fost transformați în martori. Și așa s-a născut acest dosar, la momentul oportun: apropierea campaniei prezidențiale. Așa s-au hotărât să îmi bage pumnul în gură

acest dosar are 18.000 de pagini pentru a vă induce impresia că este plin de probe. În fapt, este un talmeș-balmeș.

ce șanse am ca un judecător să găsească argumente în favoarea mea?

am fost urmărit și ascultat vreme de mai bine de opt ani.

v-am adus aici câteva pagini, copii ale documentelor prin care firma austriacă somează PNL să onoreze contractul de consultanță politică. Firma a dat în judecată PNL pentru o sumă deloc mică: 3 milioane de euro.

tot acest refrat este plin de minciuni și manipulări. Dacă au văzut că nu merge cu dosarul de mărturie mincinoasă, au venit cu acesta

în cei aproape 30 de ani de când sunt în politică, am fost pe rând deputat, ministru, prim ministru, președinte al Senatului și nu am făcut niciodată vreo faptă legală (sic!)

atunci când veți vota, vă rog să aveți inima ușoară pentru că eu nu am făcut niciodată o faptă penală sau de care să îmi fie rușine

Ora 17:28 – Vorbește senatorul PSD Șerban Nicolae:

cuvântul șpagă nu ar trebui folosit în senat

dacă aveți o problemă cu legea, nu aveți decât să o atacați la Curtea Constituțională

nu ați văzut dosarul, dar cereți urmărirea penală a unei persoane ca să vedeți dacă e vinovată sau nu

poate ar fi fost nevoie și de alte dovezi, poate ar fi fost nevoie și ca acuzația DNA să fie dovedită cu documente

mi-e greu să înțeleg cum sunteți atât de categorici și ați luat deja decizia fără să studiați dosarul

această bășcălie de comportament nu poate fi admisă în plenul senatului

eu fac apel la toate autoritățile publice să ia în serios toate efectele juridice ale unei asemenea acțiuni, astfel încât să nu fie pus senatul în situația să dea un vot politic la o solicitare cu caracter penal

vă asigur că încărcarea morală cu o asemenea decizie mai devreme sau mai târziu va avea efecte și asupra dvs

Ora 17:24 – Vorbește senatorul USR George Dircă:

ne aflăm într-un moment care făcea să pară tot mai îndepărtate – votul în plen asupra ridicării imunității dlui Tăriceanu

o jumătate de an dl Tăriceanu a trăit într-o bulă scutită de principiul constituțional, potrivit căruia ”nimeni nu este mai presus de lege”

dosarul dlui Tăriceanu a fost închis într-un fișet metalic de la etajul 5

este important ca justiția să fie înfăptuită de judecători în sala de judecată

pentru noi este vital să știm dacă cel de-al doilea om din statul român este sau nu dincolo de orice suspiciune de primire de mită

vă considerați o victimă persecutată politic, invocați că în perioada mandatului nu ați efectuat plăți în acest dosar

acum avem ocazia să-i oferim șansa unei confruntări cu probe, avem ocazia să votăm ridicarea imunității, astfel încât judecătorii să-și poată face treaba

nu-i răpiți dlui Tăriceanu de a-și lămuri situația

e dreptul său să-i ridicăm azi imunitatea

Ora 17:21 – Vorbește liderul senatorilor PNL, Florin Cîțu:

azi nu discutăm despre vinovăția dlui Tăriceanu, noi nu suntem judecători. Treaba noastră este să nu blocăm activitatea de urmărire penală, ci să respectăm prin votul pe care-l vom da azi separația puterilor în stat

noi nu spunem că dl Tăriceanu este vinovat, dosarele trebuie discutate în instanță

Ora 17:05 – Vorbește Călin Popescu Tăriceanu:

Citește cele 11 pagini pe care le-a transmis senatorilor la începutul ședinței. Citește aici documentul: Punct de vedere Călin Popescu plen 3 iunie 2019

Ora 16:59 – Robert Cazanciuc prezintă raportul Comisiei juridice:

Biroul Permanent a transmis solicitarea DNA către comisia juridică în noiembrie 2019

durata de analiză a fost prelungită pentru că cele 73 de volume ale dosarului nu au fost opisate

raportul conține o sinteză a acuzațiilor și elemente din apărarea lui Tăriceanu

senatorii prezenți la ședința din 29 mai a comisiei juridice s-au pronunțat prin vot, dar nu s-a întrunit o majoritate. Senatul va hotărî să ceară sau să nu ceară urmărirea penală a lui Călin Constantin Anton Popescu Tăriceanu

Ora 16:56 – a început dezbetarea solicitării DNA. Vor lua cuvântul: președintele comisiei juridice, Robert Cazanciuc; cel vizat de cererea DNA – Călin Popescu Tăriceanu; câte un reprezentant al grupurilor parlamentare. Tăriceanu are la dispoziție o jumătate de oră pentru a se apăra. În sala de plen sunt 100 de senatori prezenți

Ora 16:30 – Principalele argumente aduse de Tăriceanu în sprijinul nevinovăției sale:

invocă o recomandare a Comisiei de la Veneția, potrivit căreia procedurile speciale de ridicare a imunității ce tratează răspunderea ministerială au mai degrabă un caracter politic decât penal (…) procesul decizional necesitând o analiză temeinică bazată pe discernământ politic (cererea DNA de ridicare a imunității a fost îngropată în comisia juridică a Senatului din noiembrie 2018);

Acuză DNA că a vrea să înceapă urmărirea penală pe numele său ca răzbunare pentru activitatea sa de senator: criticarea protocoalelor secrete între DNA și SRI, modificarea legilor justiției și înființarea Secției speciale de investigare a magistraților

Dă exemple de demnitari trimiși în judecată de DNA, dar achitați, în primă instanță sau definitiv, de judecători: Toni Greblă, Victor Ponta, Dan Radu Rușanu, Tiberiu Nițu, Teodor Atanasiu

Susține că senatorii sunt independenți față de celelalte puteri ale statului și pretinde că cererea de urmărire penală este o încercare de discreditare a sa

Documentul integral împărțit de Tăriceanu senatorilor:

Ora 16:25 – Tăriceanu le-a împărțit senatorilor un document de 11 pagini prin care încearcă să-i convigă să voteze împotriva ridicării imunității sale.

Ora 16:20 – A început ședința de plen a Senatului. Conducerea este asigurată de senatoarea PSD, Doina Federovici. Călin Popescu Tăriceanu stă în băncile rezervate senatorilor simpli.

Biroul Permanent al Senatului a decis ca dezbaterea referitoare la Tăriceanu să fie lăsată la finalul ședinței de plen

Reamintim că PSD are nevoie de voturile ALDE pentru a-și păstra majoritatea guvernamentală. Un eventual vot pozitiv al senatorilor PSD la cererea DNA ar putea duce la ruperea coaliției, în timp ce respingerea solicitării DNA ar elimina o mare problemă pentru președintele ALDE.

Comisia juridică a Senatului a recomandat săptămâna trecută ridicarea imunității lui Călin Popescu Tăriceanu, în dosarul în care DNA îl acuză de luare de mită pe vremea când era prim-ministru. Decizia, amânată mai bine de jumătate de an, a fost luată cu 3 voturi ”pentru”, 2 abțineri și 1 vot ”împotrivă”. Decizia a fost anunțată de președintele Comisiei juridice a Senatului, social-democratul Robert Cazanciuc. La ședința comisiei au fost prezenți doi senatori PNL, un senator USR, doi senatori PSD și un senator UDMR.

„Am supus votului efectuarea urmăririi penale faţă de preşedintele Senatului, ca urmare a cererii DNA, avem un vot neutru, au fost trei voturi „pentru”, două abţineri şi un vot „împotrivă”. Asta înseamnă că noi, Comisia juridică, vom propune plenului Senatului efectuarea urmăririi penale faţă de domnul Tăriceanu, urmând ca plenul Senatului să decidă în consecinţă”, a precizat Cazanciuc.

Pe 7 noiembrie 2018, Direcţia Naţională Anticorupţie a cerut Senatului încuviinţarea începerii urmăririi penale pe numele lui Călin Popescu-Tăriceanu. Procurorii susţin că acesta ar fi primit indirect, în perioada 2007 – 2008, pe vremea când era premier, foloase materiale de aproximativ 800.000 de dolari de la o firmă austriacă. Din octombrie 2018, PSD a amânat constant un vot.